Die Spook van Kijif (Oekraïens: Привид Києва, Priwid Kijiwa) is die bynaam wat gegee is aan die betwiste bobaasvlieënier van 'n MiG-29 Fulcrum wat die krediet daarvoor kry dat hy op 24 Februarie 2022 ses Russiese vliegtuie neergeskiet het in die Kijifse aanval tydens die Russiese inval van 2022 in Oekraïne. Volgens die veiligheidsdiens van Oekraïne het hy teen 27 Februarie 10 vliegtuie neergeskiet. Hoewel sy bestaan nie bevestig kan word nie, is verhale oor hom goed vir die Oekraïense moreel. Nadat Rusland Oekraïne op 24 Februarie 2022 ingeval het as deel van 'n verhewiging in die oorlog tussen die twee lande, het die aanval op Kijif op dieselfde dag begin. Video's op sosiale media van vegvliegtuie in Oekraïne is wyd versprei, asook bewerings dat 'n enkele vlieënier verskeie Russiese vliegtuie neergeskiet het. 'n Vlieënier van 'n МіG-29, wat die bynaam "Spook van Kijif" gekry het, het na bewering in die eerste 30 uur van die inval ses vliegtuie in die lug bo Kijif neergeskiet. As die vlieënier bestaan, sal hy die eerste bobaasvlieënier van die 21ste eeu wees.